ສູນກາງ​ເທັກ​ໂນ​ໂລ​ຈີ ຊິ​ລິ​ຄອນ ວາ​ເລ ບໍ່​ໄດ້​ເປັນ​ທີ່​ຮັກ​ຫອມ​ ຂອງ​ລັດ​ຖະ​ບານ ວໍ​ຊິງ​ຕັນ ອີກ​ຕໍ່​ໄປ
ໃນ​ນະ​ຄອນຫຼວງ ວໍ​ຊິງ​ຕັນ, ໂອ​ກາດ​ໃນການ​​ປິດພາກ​ພື້ນ ຊິ​ລີ​ຄອນ ວາ​ເລ ແມ່ນ​ເບິ່ງ​ຄື​ວ່າ​ ຈະ​ເພີ່ມ​ຂຶ້ນ​ເລື້ອຍໆ.
ມັນໄດ້ເປັນປີທີ່ວຸ້ນວາຍສຳລັບສາຍພົວພັນລະຫວ່າງ ວໍຊິງຕັນ ແລະ ພາກພື້ນ ສູນກາງດ້ານເທັກໂນໂລຈີ ຊິລີຄອນ ວາເລ ແລະ ປີໜ້າກໍອາດຈະ ຮຸນແຮງ ກວ່ານີ້ ບັນດາສະມາຊິກສະພາ ແລະ ນັກອອກກົດລະບຽບໃນນະຄອນຫຼວງຂອງປະເທດ ແມ່ນໄດ້ກວດສອບບັນດາບໍລິສັດເທັກໂນໂລຈີ ກ່ຽວກັບ ຫຼາຍບັນຫານັບຈາກ ການແຂ່ງຂັນ, ຄວາມເປັນສ່ວນຕົວທາງອອນໄລນ໌, ການສ້າງລະຫັດລັບ, ການລຳອຽງ ແລະ ເຂົາເຈົາກໍໄດ້ສັນຍາທີ່ຈະດຳເນີນການ ນັກຂ່າວວີໂອເອ ມິແຊລ ຄວິນ ມີລາຍງານ ກ່ຽວກັບວ່າ ຄວາມອຶດອັດອາດນຳໄປສູ່ການອອກກົດລະບຽບໃໝ່ ທີ່ອາດສົ່ງຜົນກະທົບຕໍ່ການສື່ສານຂອງປະຊາຊົນໃນທາງອອນໄລນ໌ໄດ້ແນວໃດ ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ໃນນະຄອນຫຼວງ ວໍຊິງຕັນ, ໂອກາດໃນການປິດພາກພື້ນ ຊິລີຄອນ ວາເລ ແມ່ນເບິ່ງຄືວ່າຈະເພີ່ມຂຶ້ນເລື້ອຍໆ ສະມາຊິກສະພາສູງທ່ານ ຣິເຈີດ ບລູເມັນຕໍ ກ່າວວ່າ “ປະຊາຊົນແມ່ນບໍ່ພໍໃຈ ແລະ ຢ້ານຫຼາຍກວ່າແຕ່ກ່ອນ ເຂົາເຈົ້າບໍ່ສົນວ່າມັນແມ່ນກົດໝາຍລັດຖະບານກາງ ຫຼື ລັດ ເຂົາເຈົ້າຢາກໄດ້ກົດໝາຍ ” ສຽງຂອງທ່ານນາງ ເອລິຊາເບັດ ວໍເຣັນ ໃນການໂຄສະນາຫາ ກ່າວວ່າ “ມັນຮອດເວລາທີ່ຈະລະງັບບໍລິສັດໃຫຍ່ພວກນີ້ ສະນັ້ນເຂົາເຈົ້າຈຶ່ງບໍ່ມີອຳນາດເໜືອຄົນອື່ນຫຼາຍ ຂ້າພະເຈົ້າມີແຜນທີ່ຈະປົກປ້ອງຜູ້ບໍລິໂພກ ແລະ ການແຂ່ງຂັນ ” Big Tech, ເຊິ່ງແມ່ນຊື່ທີ່ມັນຖືກເອີ້ນໃນເວລານີ້, ແມ່ນກຳລັງຖືກວິພາກວິຈານ ໂດຍພັກເດໂມແຄຣັດ ແລະ ຣີພັບບລີກັນ ແລະ ໃນປີໃໝ່ນີ້, ຄວາມກົດດັນກໍເບິ່ງຄືວ່າຈະເພີ່ມຂຶ້ນ ທ່ານ ຄາລ ກວາດີໂນ, ຈາກກຸ່ມຜູ້ນຳ ຊິລີຄອນ ວາເລ ໄດ້ກ່າວວ່າ “ມັນໜ້າ ສົນໃຈເມື່ອເຈົ້າຄິດ ກ່ຽວກັບ ສາຍພົວພັນລະຫວ່າງນະຄອນຫຼວງຂອງປະເທດ ກັບ ເມືອງຫຼວງດ້ານນະວັດຕະກຳໃໝ່ຂອງໂລກ ໃນຂະນະທີ່ມັນບໍ່ໄດ້ຖືກນຳຂຶ້ນສານເພື່ອແຍກທາງກັນນັ້ນ, ມັນກໍບໍ່ແມ່ນເລື່ອງຄວາມຮັກທີ່ກຳລັງເບັ່ງບານຄືທີ່ມັນເຄີຍເປັນ ” ແຕ່ກົງກັນຂ້າມກັບເລື່ອງຄວາມຮັກ, ຕອນນີ້ມັນມີໄພຂົ່ມຂູ່ໃໝ່ ກ່ຽວກັບ ການປັບໄໝສິ່ງຕ່າງໆ ຄືການລະເມີດຄວາມເປັນສ່ວນຕົວຂອງຜູ້ໃຊ້ ຫຼື ການແຂ່ງຂັນທີ່ກຳລັງຖືກຍັບຢັ້ງ ກົດໝາຍໃໝ່ອາດເຮັດໃຫ້ຜູ້ພິຈາລະນາຄົນ ອາເມຣິກັນ ສາມາດຄວບຄຸມຂໍ້ມູນທາງອອນໄລນ໌ຂອງເຂົາເຈົ້າໄດ້ຫຼາຍຂຶ້ນ ເຂົາເຈົ້າກໍຍັງສາມາດຄວບຄຸມຄວາມສາມາດຂອງບໍລິສັດຕ່າງໆ ໃນການຂາຍຂໍ້ມູນຜູ້ໃຊ້, ເຊິ່ງມີມູນຄ່າຫຼາຍພັນລ້ານໂດລາຕໍ່ຜູ້ໂຄສະນາ ສະມາຊິກສະພາຕ່ຳ ຈາກລັດຄາລິຟໍເນຍ ທ່ານນາງ ໂຊອີ ລັອຟເກຣັນ ໄດ້ກ່າວວ່າ “ປະຊາຊົນ ອາເມຣິກັນ, ບໍ່ພຽງແຕ່ແມ່ນປະຊາຊົນ ອາເມຣິກັນ ເທົ່ານັ້ນ, ຜູ້ໃຊ້ອິນເຕີແນັດທົ່ວໂລກແມ່ນມີຄວາມເປັນຫ່ວງ ກ່ຽວກັບ ຄວາມເປັນ ສ່ວນຕົວຂອງຂໍ້ມູນຂອງເຂົາເຈົ້າ ຂ້າພະເຈົ້າຄິດວ່າພວກເຮົາຕ້ອງຕັ້ງກົດລະບຽບບາງຢ່າງຂຶ້ນມາສຳລັບມັນ ” ຄົນຕ່າງປະເທດຜູ້ໃຊ້ຜະລິດຕະພັນເທັກໂນໂລຈີຂອງ ອາເມຣິກາ ອາດໄດ້ເຫັນການປ່ຽນແປງຕ່າງໆເຊັ່ນກັນ, ຖ້າບັນດາສະມາຊິກສະພາພະຍາມທຳການຂົ່ມຂູ່ຂອງເຂົາເຈົ້າຕໍ່ໄປ ເພື່ອແຍກທາງກັບບັນດາບໍລິສັດໃຫຍ່ໆຄື ເຟສບຸກ, ປ່ຽນແປງແອັບພລີເຄຊັ້ນທີ່ໄດ້ຮັບຄວາມນິຍົມຂອງເຂົາເຈົ້າຄື Instagram ມາເປັນບໍລິສັດຄູ່ແຂ່ງຕ່າງຫາກ ທ່ານນາງ ແຊລລີ ຮັບບາດ, ຈາກສະຖາບັນ Open Markets ກ່າວວ່າ “ນີ້ແມ່ນບັນຫາທົ່ວໂລກ ນີ້ແມ່ນການຜູກຂາດທົ່ວໂລກ ຂ້າພະເຈົ້າຄິດວ່າຄົນກຳລັງເບິ່ງມາທາງ ອາເມຣິກາ ເພື່ອເອົາບົດບາດເປັນຜູ້ນຳ ເພື່ອຄວບຄຸມບໍລິສັດຂອງພວກເຮົາເອງ ” ທ່ານ ກາເຣັດ ຈອນສັນ, ຜູ້ບໍລິຫານໃຫຍ່ເຄືອຂ່າຍ ລິນຄອນ ໄດ້ກ່າວວ່າ “ແນ່ນອນ ນະຄອນຫຼວງ ວໍຊິງຕັນ ດີຊີ ແມ່ນກຳລັງຕື່ນຕົວຕໍ່ຜົນກະທົບຂະໜາດໃຫຍ່ທີ່ບໍລິສັດເທັກໂນໂລຈີມີຕໍ່ສັງຄົມ, ວັດທະນະທຳ ແລະ ເສດຖະກິດ ແລະ ຊິລີຄອນ ວາເລ ກໍກຳລັງຕື່ນຕົວກັບຜົນກະທົບທາງສັງຄົມ ທີ່ມັນບໍ່ໄດ້ກະທົບຕໍ່ປະຊາທິປະໄຕ, ຕໍ່ເສດຖະກິດ, ຕໍ່ວຽກເຮັດງານທຳເທົ່ານັ້ນ ມັນມີຄວາມຂັດແຍ້ງກັນທີ່ກຳລັງເກີດຂຶ້ນ ແລະ ມັນຫາກໍ່ຖືກຮັບຮູ້ຫຼາຍຂຶ້ນໃນເວລານີ້ ” ໃນຂະນະດຽວກັນ ວໍຊິງຕັນ ກໍໄດ້ກວດສອບ ຊິລີຄອນ ວາເລ, ມັນມີຄວາມເປັນຫ່ວງຍິ່ງຂຶ້ນ ກ່ຽວກັບ ການຂະຫຍາຍບົດບາດຂອງ ຈີນ ໃນການສື່ສານທີ່ລ້ຳໜ້າໃນທົ່ວໂລກ, ແລະ ວ່າປະເທດລະບອບຜະເດັດການນັ້ນສາມາດໄດ້ຮັບການເຊື່ອຖືກັບຜູ້ໃຊ້ຂໍ້ມູນຫຼືບໍ່ ທ່ານ ແລຣີ ໄດມັອນ ຈາກສະຖາບັນ ຮູເວີ ໄດ້ກ່າວວ່າ “ຖ້າບໍລິສັດ ຫົວເຫວີຍ ຫຼື ບໍລິສັດ ຈີນ ບ່ອນໃດສາມາດທີ່ຈະສ້າງພື້ນຖານໂຄງລ່າງໂທລະຄົມຂອງອີກປະເທດນຶ່ງ, ອີກເມືອງນຶ່ງ ຫຼືບ່ອນອື່ນໆຢູ່ໃນໂລກ, ເຈົ້າຕ້ອງເດົາວ່າ ການລວມເອົາເທັກໂນໂລຈີຂອງ ຫົວເຫວີຍ ນັ້ນຈະເປັນການສົ່ງຂໍ້ມູນກັບຄືນໄປສຸດຍອດຄອມພິວເຕີຂອງ ຈີນ ” ວໍຊິງຕັນ ຈະແຍກທາງກັບ ເຟສບຸກຫຼືບໍ່? ຫຼື ວາງກົດລະບຽບທີ່ເຄັ່ງຄັດຕໍ່ຜູ້ໃຊ້ຫຼືບໍ່? ການແຂ່ງຂັນໃນທົ່ວໂລກກັບ ຈີນ ຈະອອກມາເປັນແນວໃດ? ຄຳຕອບແມ່ນເບິ່ງຄືວ່າຈະເປັນການປັບປ່ຽນການສື່ສານປະຈຳວັນ ສຳລັບປະຊາຊົນປະມານ 5 ພັນລ້ານຄົນ ຜູ້ທີ່ຈະທຳການເຊື່ອມຕໍ່ທາງອິນເຕີແນັດໃນປີ 2020, ເຊິ່ງແມ່ນຄົນສ່ວນຫຼາຍຂອງໂລກ